
Text rozhodnutia
Súd: Krajský súd Bratislava Spisová značka: 7Sa/95/2017 Identifikačné číslo súdneho spisu: 1017201927 Dátum vydania rozhodnutia: 06. 02. 2018 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2018:1017201927.1 Uznesenie Krajský súd v Bratislave v právnej veci žalobkyne: O.. L. G., bytom W. XX, N., proti žalovanej: Sociálna poisťovňa ústredie, so sídlom Ul. 29. augusta 8-10, Bratislava, v konaní o opravnom prostriedku žalobkyne zo dňa 16.11.2017 proti rozhodnutiu žalovanej č.: XXX XXX XXXX X zo dňa 27.09.2017, takto r o z h o d o l : Krajský súd v Bratislave konanie zastavuje. Krajský súd v Bratislave vec postupuje generálnemu riaditeľovi Sociálnej poisťovne. Žiaden z účastníkov konania nemá právo náhradu trov konania. o d ô v o d n e n i e : Dňa 20.11.2017 bolo Krajskému súdu v Bratislave (ďalej len „správny súd“) doručené odvolanie žalobkyne zo dňa 16.11.2017 voči prvostupňovému neprávoplatnému rozhodnutiu žalovanej č. XXX XXX XXXX X zo dňa 27.09.2017 vo veci invalidného dôchodku. Ako to je zrejmé z vyššie uvedeného, odvolanie žalobkyne voči napadnutému neprávoplatnému rozhodnutiu žalovanej bolo správnemu súdu doručené dňa 20.11.2017, teda za účinnosti zák. č. 162/2015 Z.z. Správny súdny poriadok (ďalej len „SSP“) a zák. č. 125/2016 Z.z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 6 ods. 2 písm. c) SSP správne súdy rozhodujú v konaniach o správnych žalobách v sociálnych veciach. Podľa § 219 ods. 1 zák. č. 461/2003 Z.z. o sociálnom poistení (ďalej len „zákon o sociálnom poistení“), podľa ktorého proti rozhodnutiu ústredia podľa § 179 ods. 1 písm. a) prvého bodu až tretieho bodu možno podať opravný prostriedok, o ktorom rozhoduje súd podľa osobitného predpisu bol s účinnosťou od 01.07.2016 zrušený Článkom LXXXIII zák. č.125/2016 Z.z. (zmena zákona o sociálnom poistení). Podľa § 215 ods. 4 zákona o sociálnom poistení o odvolaní proti rozhodnutiu ústredia rozhoduje generálny riaditeľ. Podľa § 18 ods. 1 SSP ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. S poukazom na citovaný § 6 SSP správne súdy v správnom súdnictve preskúmavajú na základe žalôb zákonnosť právoplatných rozhodnutí tam uvedených správnych orgánov, pričom správny súd od 01.07.2016 už nemôže rozhodovať podľa Tretej hlavy Piatej časti zák. č 99/1963 Zb. Občianskeho súdneho poriadku (ďalej len „O.s.p.) a preskúmavať neprávoplatné rozhodnutia správnych orgánov - takáto právomoc prináleží generálnemu riaditeľovi Sociálnej poisťovne (§ 215 ods. 4 zákona o sociálnom poistení). Pretože správny súd zistil, že predmetná vec nepatrí do jeho právomoci, s poukazom na § 18 ods. 1 SSP konanie o nej zastavil a vec postúpil generálnemu riaditeľovi Sociálnej poisťovne (§ 215 ods. 4 zákona o sociálnom poistení). O trovách konania súd rozhodol s poukazom na § 170 písm. b) SSP. Poučenie: Proti tomuto uzneseniu kasačná sťažnosť nie je prípustná (§ 439 od. 2 písm. d) SSP).

